લગભગ બે દિવસ બાદ ટપાલી દરવાજા પર આવ્યો અને બોલ્યો, કલ્પેશ તારી ટપાલ આવી છે. મેં નીચે જઈને ટપાલ લીધી અને ત્યારે જ મમ્મીએ પૂછ્યું, બેટા કોનો કાગળ આવ્યો છે ? મેં કહ્યું, મમ્મી આ તો કોલેજ માંથી આવ્યો છે. મમ્મી કંઈ જ ન બોલ્યા અને હું મારા રૂમમાં આવ્યો. ટપાલ ખોલી તો એમાં લખ્યું હતું, ખૂબ જ સારી કવિતા છે, મને વાંચવાની મજા આવી ! બસ આટલું જ ટપાલમાં લખેલું હતું. મેં એક કાગળ લીધો અને એક કવિતા લખી અને કવર લઈને પેક કરી દીધી. હવે મારી પાસે એક જ ટપાલ ટિકિટ હતી અને એ મેં ચોંટાડી.